На основу чл.2 Пословника о раду општинског Већа општине Рача ( Сл.Гласник општине Рача бр. 1/09 и 17/16) на основу члана 87. став 2. и 9. Закона о заштити животне средине (''Службени гласник РС'' број 135/2004 и 36/2009, 36/2009. др. закон, 72/2009, 43/11 одлука УС и 14/16), члана 6. ставa 1. тачкe 7) и члана 7. ставa 1. тачкe 1) Закона о финансирању локалне самоуправе (''Службени гласник РС'', број 62/2006, 47/2011, 93/2012, 99/13 – усклађени дин. изн.,125/2014 - усклађени дин. изн.,95/2015 - усклађени дин. изн., 83/16, 91/16 - усклађени дин. изн., 104/16 - усклађени дин. изн. и 96/17 - усклађени дин. изн), Уредбе о одређивању активности чије обављање утиче на животну средину (''Службени гласник РС'', број 109/2009 и 8/2010), Уредбе о критеријумима за утврђивање накнаде за заштиту и унапређивање животне средине и највишег износа накнаде (''Службени гласник РС'' број 111/2009) и члана 45. тачке 3) Статута општине Рача (“Сл. гласник општине Рача”, бр. 6/08, 2/10, 12/10 и 13/17), а по добијеном мишљењу Министарства заштите животне средине, број: 401-00-00841 од 14.09,2018. године, општинско Већа општине Рача, на својој седници одржаној дана 27.09. 2018. године, утврдило је предлог:

**Одлуке о посебној накнади за заштиту и унапређење животне средине**

Основна одредба

Члан 1.

Овом одлуком прописије се посебна накнада за заштиту и унапређење животне средине, (у даљем тексту: „накнада“), на територији општине Рача, као и обвезници, висина, рокови, начин плаћања накнаде.

Накнада се прописује ради стварања материјалних услова за остваривање права и дужности општине Рача у области заштите и унапређивања животне средине.

Накнада чини приход буџетског фонда за заштиту животне средине и користи се наменски за финансирање програма и планова општине Рача у материји заштите и унапређења животне средине.

Обвезници накнаде

Члан 2

 Обвезници плаћања накнаде су:

1. имаоци права својине на непокретности, корисници, односно закупци ако се непокретности користе по основу права својине, коришћења или закупа;

2. правна лица и предузетници који обављају одређене активности чије обављање утиче на животну средину

Члан 3.

Обавеза накнаде утврђује се решењем Општинске управе.

Обвезник накнаде дужан је да поднесе пријаву за утврђивање обавезе плаћања накнаде (у даљем тексту: „пријава“) Општинској управи општине Рача (у даљем тексту: „Општинска управа“), у року од 15 дана од дана почетка коришћења непокретности за које је овом одлуком предвиђено да се плаћа накнада односно у року од 15 дана од дана почетка обављања одређене активности чије обављање утиче на животну средину са процењеним приходом до краја календарске године.

Обвезник накнаде дужан је да сваку насталу промену, која је од утицаја на висину утврђене накнаде, пријави Општинској управи у року од 15 дана од дана настанка промене.

У случају да обвезник не поднесе пријаву у року утврђеном у ставовима 2. и 3. овог члана, Општинска управа ће донети решење на основу података надлежних органа који врше упис у јавне регистре, на основу података којима располаже Општинска управа и утврђивањем чињеничног стања инспекцијским прегледом на терену и из пословних књига обвезника накнаде.

Висина накнаде

Члан 4.

 Висина накнаде утврђује се месечно према површини стамбеног, односно пословног, простора и износи :

1. за стамбени простор 1,00 дин. по м 2;

2) за пословни простор 3,00 динара по м 2 и

3) за земљиште за обављање редовне делатности привредних субјеката 0,50 динара по м 2 .

Под стамбеним простором, у смислу ове одлуке, сматра се простор у стану, у породичној стамбеној згради односно у кући намењен и подобан за становање, а које представља основ за утврђивање пореза на имовину.

 Под пословним простором, у смислу ове одлуке, сматра се површина простора у коме се обавља пословна делатност, а које представља основ за утврђивање пореза на имовину.

Под земљиштем за обављање редовне делатности привредних субјеката, у смислу ове одлуке, сматра се земљиште на којем није изграђен објекат или на којем постоји привремена грађевина, као и земљиште на којем се не налази пословна зграда или пословна просторија, а које представља основ за утврђивање пореза на имовину.

 Накнада за коришћење земљишта не плаћа се за површину земљишта на којој се налази непокретност из става 1. тачака 1) и 2), као и за коришћење пољопривредног земљишта, шума и шумског земљишта.

Правна лица и предузетници који обављају одређене активности чије обављање утиче на животну средину плаћају накнаду у висини од 0,4% оствареног прихода на годишњем ниву.

Ако је једно лице обвезник плаћања накнаде по више основа, највиши износ накнаде коју тај обвезник плаћа не може бити већи од 0,4% оствареног прихода на годишњем нивоу.

Рокови и начин плаћања

Члан 5.

 Обвезници плаћања накнаде из члана 2. тачка 1. накнаду плаћају у једнаким тромесечним ратама у року од 45 дана од почетка тромесечја.

Уплатни рачун за плаћање накнаде је 840-714562843-56, са позивим на број: модел 97 93-034 контролни број и шифра општине), са шифром плаћања за физичка лица 153, односно за правна лица 253.

Члан 6.

 Обвезници плаћања накнаде из члана 2. тачкe 2. накнаду плаћају у једнаким тромесечним ратама у року од 45 дана од почетка тромесечја.

До доношења решења о утврђивању обавезе плаћања накнаде за текућу годину, накнада се плаћа аконтационо у висини обавезе за последње тромесечје за које је накнада доспела, обвезник је дужан да уплати у року од 15 дана од дана достављања првостепеног решења о утврђивању накнаде.

Члан 7.

За утврђивање, контролу и наплату накнде, за обрачун камате за кашњење у плаћању, принудну наплату и остало што није прописано овом одлуком, сходно се примењују одредбе закона којим се уређује порески поступак.

Посебна одредба

Члан 8.

Послове обрачуна и наплате накнаде обављаће Општинска управа, Одсек за утврђивање, наплату и контролу јавних прихода.

Завршна одредба

Члан 9.

 Ова одлука ступа на снагу осмог дана од дана објављивања у ''Службеном гласнику општине Рача'', а примењиваће се од 1. јануара 2019. године.

ОПШТИНСКО ВЕЋЕ ОПШТИНЕ РАЧА

Број:021-429/2018-II-01

Дана: 27.09.2018. год. ПРЕДСЕДНИК

 \_\_\_\_\_\_\_\_\_\_\_\_\_\_\_\_\_\_

 Ненад Савковић

Доставити :

1. СО Рача
2. архива